Video: Kwaai olifantbul gaffel bakkie | Maroela Media
Video: Kwaai olifantbul gaffel bakkie
Die bakkie nadat die olifant dit beetgekry het. (Foto: Bosbok Gas)
Daar word dalk nou lekker geskerts oor die olifant-teen-bakkie-video wat die afgelope paar dae soos 'n veldbrand op sosialemediaplatforms versprei is. Toe 'n opgerukte olifant egter vir Norman Nukeri bestorm het, was dit bes moontlik baie dinge – maar snaaks was nie een daarvan nie.
In die video van 'n paneelbordkamera kan gesien word hoe Nukeri Dinsdag op 'n grondpad in die Klaserie-reservaat buite Hoedspruit met 'n bakkie van Bosbok Gas, waar hy 'n werknemer is, ry. Nukeri, wat ook 'n waentjie met diesel gesleep het, verminder spoed toe hy 'n trop olifante – koeie en kalfies – in die bos voor hom oor die pad sien stap.
Dan kom die bakkie heeltemal tot stilstand.
Kort daarna kom die oënskynlik befoeterde olifantbul links uit die bosse. Die dier se ore wapper en sy stert staan reguit. Die olifant storm reg op Nukeri in die bakkie af en dié slaan hard op die voertuig se deur in 'n poging om die olifant die aftog te laat blaas.
Die olifant gee enkele treë agteruit, maak 'n wye draai deur die bosse en pyl dan weer op die bakkie af. Dié keer stuit niks die olifant nie en hy gaffel die bakkie se enjinkap met Nukeri wat vervaard probeer agteruit ry.
Die enjinkap word sleg opgefrommel, waarna die olifant omdraai en steeds stert in die lug wegstap.
Die bakkie se enjinkap is sleg opgefrommel, maar Nukeri was minstens ongedeerd. (Foto: Bosbok Gas)
"Norman het presies gedoen wat hulle vir ons geleer het om te doen wanneer jy in so 'n situasie beland en tog het die olifant steeds aangeval," sê Ruan Geldenhuys, verbonde aan Bosbok Gas.
"Jy moet stilstaan en probeer geraas maak."
Nukeri wou nie self kommentaar lewer nie en is reeds terug op sy pos. Volgens Geldenhuys was hy ongedeerd – maar kwaai geskok – ná die voorval. Hulle het hom daarna in die reservaat gaan oplaai en 'n ander drywer het die beskadigde bakkie uit die reservaat bestuur om die geskokte Nukeri 'n kans te gee om tot verhaal te kom.
Die skade aan die voertuig beloop na raming tussen R40 000 en R50 000.
Geldenhuys sê die video het tot in die buiteland versprei en Bosbok Gas se fone lui onophoudelik met mense uit selfs Europa en die VSA wat al daaroor navraag gedoen het.
BOSBOK GAS got some gas of their own
Posted by Cedric Loe on Wednesday, June 2, 2021
Afrika is nie vir sussies nie, hier moet jy sterk wees!
Dink iemand dat die plifant dalk n sny plek op sy slurp kon hê na die metaal wat hy so gebuig het?
Sjoe, my senuwees sou aan flarde wees en dit moes vreeslik gewees het in daai paar sekondes vir die arme man. Bly jy is veilig Norman